# L’Heptaméron des nouvelles (1559)/Nouvelle 46
### NOVVELLE QVARANTESIXIESME.

En la ville d’Angouleſme, ou ſe tenoit ſouuent le Comte Charles pere du Roy François, y auoit vn cordelier nommé de Valles, homme ſçauant, & fort grand preſcheur, en ſorte que les aduents il preſcha en la ville deuant le Comte : dont ſa reputation augmẽta encores d’auantage. Si aduint que durant les aduents, vn ieune eſtourdy de la ville, ayant eſpouſé vne aſſez belle ieune femme, ne laiſſoit pour cela de courir par tout autant & plus diſſolument, que les non mariez. Dequoy la ieune femme aduertie, ne ſe pouuoit taire, tellemẽt que bien ſouuent en paſſant elle en receuoit ſes gages pluſtoſt, & d’autre façon qu’elle n’euſt voulu : & toutesfois elle ne laiſſoit pour cela de continuer en ſes lamentations, & quelques fois iuſques à iniures : parquoy le ieune hõme s’irrita en ſorte qu’il la battit à ſang & marque, dont elle ſe print à crier plus que deuant : & pareillement ſes voiſines, qui ſçauoient l’occaſion, ne ſe pouuoient taire, ains crioyent publiquement par les ruës, diſans : Et fy, fy de tels mariz : au diable, au diable. De bonne encontre le cordelier de Valles paſſoit lors par lá, qui en entendit le bruit & l’occaſion : ſi ſe delibera d’en toucher vn mot le lendemain à ſa predication, comme il n’y faillit pas : car faiſant venir à propos le mariage & l’amitié, que nous y deuons garder, il le collauda grandement, blaſmant les infracteurs d’iceluy, & faiſant comparaiſon de l’amour coniugale à l’amour paternelle. Et ſi diſt entre autres choſes, qu’il y auoit plus de danger & plus griefue punition à vn mary de battre ſa femme, que de battre ſon pere ou ſa mere : car (diſt il) ſi vous battez voſtre pere ou voſtre mere, on vous enuoyra pour penitence à Rome : mais ſi vous battez yoſtre femme, elle & toutes ſes voiſines vous enuoyront à tous les diables, c’eſt à dire, en enfer. Or regardez quelle difference il y a entre ces deux penitences : car de Rome on en reuient ordinairement : mais d’enfer, oh, on n’en revient point, nulla eſt redemptio. Depuis ceſte predication il fut aduerty, que les femmes faiſoient leur Achilles de ce qu’il auoit dict, & que les mariz ne pouuoient plus cheuir d’elles : à quoy il s’aduiſa de mettre ordre, cõme à l’inconueniẽt des femmes. Et pour ce faire, en l’vn de ſes ſermons, il accompara les femmes aux diables, diſant, que ce ſont les deux plus grands ennemis de l’homme, & qui le tentent ſans ceſſe, & deſquels il ne ſe peult depeſtrer, & par eſpecial de la femme : car (diſt il) quant aux diables, en leur monſtrant la croix, ils s’enfuyent, & les femmes, tout au rebours : c’eſt cela, qui les apriuoiſe, qui les faict aller & courir, & qui faict qu’elles donnent à leurs mariz infinité de paſsions. Mais ſçauez vous, que vous y ferez, bonnes gens ? quand vous verrez, que voz femmes vous tourmenterõt ainſi ſans ceſſe, cõme elles ont accouſtumé, demanchez la croix, & du manche chaſſez les au loing : vous n’aurez point faict trois ou quatre fois ceſte experience viuement, que vous ne vous en trouuiez bien : & verrez que, tout ainſi que lon chaſſe le diable en la vertu de la croix, auſsi chaſſerez vous, & ferez taire voz femmes en la vertu du manche de ladicte croix, pourueu qu’elle n’y ſoit plus attachée.
Voila vne partie des predications de ce venerable de Valles, de la vie duquel ie ne vous feray autre recit, & pour cauſe : mais bien vous diray-ie, quelque bonne mine qu’il feit (car ie l’ay cogneu) qu’il tenoit beaucoup plus le party des fẽmes, que celuy des hommes. Si eſt ce, ma dame, diſt Parlamente, qu’il ne le monſtra pas à ce dernier ſermon, donnant inſtruction aux hommes de les mal traicter. Or vous n’entẽdez pas ſa ruze, diſt Hircan : auſsi n’eſtes vous pas exercitée à la guerre, pour vſer des ſtratagemes y requis, entre leſquels, ceſtuy cy eſt vn des plus grands, ſçauoir eſt, mettre ſedition ciuile dans le cãp de ſon ennemy : pour ce que lors il eſt trop plus aiſé à vaincre. Auſsi ce maiſtre moyne cognoiſſoit bien, que la hayne & courroux de entre le mary & la femme ſont le plus ſouuẽt cauſe de faire laſcher la bride à l’honneſteté des femmes, laquelle honneſteté s’emancipant de la garde de la vertu, ſe trouue pluſtoſt entre les mains des loups, qu’elle ne penſe eſtre eſgarée. Quelque choſe qu’il en ſoit, diſt Parlamente, ie ne pourrois aimer celuy qui auroit mis diuorſe entre mon mary & moy, meſmement iuſques à venir à coups : car au battre fault l’amour. Et touteffois (à ce que i’en ay ouy dire) ils font ſi bien les chatemites, quand ils veullent auoir quelque auantage ſur quelqu’vne, & ſont de ſi attraiante maniere en leurs propos, que ie croirois bien qu’il y auroit plus de danger de les eſcouter en ſecret, que de receuoir publiquement des coups d’vn mary, qui au reſte de cela ſeroit bon. A la verité, diſt Dagoucin, ils ont tellemẽt deſcouuert leurs menées de toutes parts, que ce n’eſt point ſans cauſe, que lon les doit craindre, combien qu’à mon opinion la perſonne, qui n’eſt point ſoupçõneuſe, eſt digne de louãge. Toutesfois, diſt Oiſille, on doit ſoupçonner le mal, qui eſt à euiter : car il vault mieux ſoupçonner le mal, qui n’eſt point, que de tomber par ſotemẽt croire en celuy, qui eſt. De ma part, ie n’ay iamais veu femme trompée, pour eſtre tardiue à croire la parole des hommes : mais ouy bien pluſieurs, pour trop promptemẽt adiouſter foy à leur menſonge. Parquoy ie dy, que le mal, qui peult aduenir, ne ſe peult iamais trop ſoupçonner de ceux, qui ont charge d’hõmes, femmes, villes, & eſtats. Car encores quelque bon guet que lon face, la meſchanceté & les trahiſons regnent aſſez : & le paſteur, qui n’eſt vigilant, ſera touſiours trompé par les fineſſes du loup. Si eſt-ce, diſt Dagoucin, que la perſonne ſoupçonneuſe ne peult entretenir vn parfaict amy : & aſſez ſont ſeparez pour vn ſoupçon ſeulement. Si vous en ſçauez quelque exemple, diſt Oiſille, ie vous donne ma voix pour le dire. I’en ſçay vn ſi veritable, diſt Dagoucin, que vous prendrez plaiſir à l’ouïr. Ie vous diray, mes dames, ce qui plus facilement rompt vne bonne amitié : c’eſt, quand la ſeureté de l’amitié commence à donner lieu au ſoupçon. Car ainſi que croire l’amy, eſt le plus grand honneur, qu’on luy puiſſe faire : auſsi ſe douter de luy, eſt le plus grand deshonneur : pource que par cela on l’eſtime autre, que lon ne veult qu’il ſoit : qui eſt cauſe de rompre beaucoup de bonnes amitiez, & rendre les amis ennemis : vous verrez par le compte, que ie vous vay faire.